Document ID: 31989D0319

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 27ης Απριλίου 1989
για την τροποποίηση δύο προγραμμάτων που είχαν εγκριθεί προηγουμένως κατ' εφαρμογή του κανονισμού (ΕΟΚ) αριθ. 3828/85 του Συμβουλίου
(Το κείμενο στην πορτογαλική γλώσσα είναι το μόνο αυθεντικό)
(89/319/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3828/85 του Συμβουλίου της 20ής Δεκεμβρίου 1985 για την κατάρτιση του ειδικού προγράμματος ανάπτυξης της γεωργίας της Πορτογαλίας (1), όπως τροποποιήθηκε τελευταία από τον κανονισμό (ΕΟΚ) αριθ. 2182/88 (2), και ιδίως το άρθρο 4 παράγραφος 2,
Εκτιμώντας:
ότι η πορτογαλική κυβέρνηση ανακοίνωσε στις 30 Ιανουαρίου 1989 τροποποίηση των ειδικών προγραμμάτων σχετικά με τα μικρά συστήματα άρδευσης και την αποστράγγιση και τη συντήρηση του εδάφους·
ότι η τροποποίηση αυτή συνίσταται σε μείωση του ποσοστού δημόσιας ενίσχυσης που πρέπει να παραδοθεί στα σχέδια που πραγματοποιούνται κατ' εφαρμογή των εν λόγω προγραμμάτων· ότι οι τροποποιήσεις αυτές προκύπτουν από ανάγκες που απορρέουν από την εφαρμογή των εν λόγω προγραμμάτων και ότι είναι σύμφωνες με τους στόχους του κανονισμού (ΕΟΚ) αριθ. 3828/85·
ότι ζητήθηκε η γνώμη της επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων (FEOGA) για τα χρηματοδοτικά θέματα·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Γεωργικών Διαρθρώσεων και Αγροτικής Ανάπτυξης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνονται οι τροποποιήσεις των προγραμμάτων σχετικά με τα μικρά συστήματα άρδευσης, την αποστράγγιση και τη συντήρηση του εδάφους, που ανακοινώθηκαν από την πορτογαλική κυβέρνηση στις 30 Ιανουαρίου 1989.
Άρθρο 2
Οι χορηγούμενες από την πορτογαλική κυβέρνηση ενισχύσεις κατ' εφαρμογή των εν λόγω τροποποιήσεων είναι επιλέξιμες από την 1η Ιανουαρίου 1989.
Άρθρο 3
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 27 Απριλίου 1989.

Labels: 18
15
6